
Канон Пресвятей Богородице 


Песнь 1 


Ирмос: Воды древле, манием Божественным, во Едино сонмище совокупивый, 
и разделивый море израильтеским людем, Сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Яко Матерь Божию Тя, Духом Божественным, Отца же благоволением 
явльшуюся, вернии, песньми чистыми венчаим, Пречистая Богоневесто: 
и целуем Тя пеньми со архангелом, во спасение наше. 

От ребр убо Адамовых созидается Ева, древним Богозданием: от 
утробы же Богородицы явися Христос, Сый Бог наш, вочеловечся 
непреложно, временен бысть Превечный. 

Слава: Иже Евину утробу осуждь в печалех, родити плоды в болезни, 
во чрево Твое вселися, Дево Чистая, Сый Бог наш, плотию явися паче 
слова, и праматерний разреши долг. 

И ныне: В нечаяния глубину впадше тяготами, прилежно зовем, 
Богородительнице, к Тебе: Владычице, помози потопляемым делы 
лукавых прегрешений, Тя бо Едину имамы надежду по Бозе. 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

Песнь 3 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


Тя проявляше жезл Ааронов, без напоения процветший, Богородице 
Пречистая, без семене рождши воплощшагося Бога непременно. 

Божественный огнь Тя носящу, яко светильник, Пречистая, провиде 
пророк Духом, благоухание носящую сущим в мире и жизнь вечную. 

Слава: Ко архангелу приступим Гавриилу, радуйся, вещающе Деве 
песньми: Тобою бо разрешится осуждения прадедняя клятва. 

И ныне: Тя, Пресвятая Богородице, яко стену спасения имуще грешнии 
спасаемся: не презри, Владычице, и не посрами наша моления. 


Песнь 4 


Ирмос: Положил еси к нам твердую любовь, Господи, Единороднаго бо 
Твоего Сына за ны на смерть дал еси. Темже Ти зовем, благодаряще: слава 
силе Твоей, Господи. 


Гору мысленную, добродетелей сень, Духом древле Аввакум 
боговидно Тя видев, проповедаше, Пречистая: яко от юга пришедша от 
Тебе Слово плоть приемша. 

Гору Тя велию несекомую Даниил Духом виде, не новосекому являя 
чистоту девства Твоего, Владычице: от Неяже Камень усечеся, Христос 
Слово, лести низлагая идольския. 

Слава: Гору Тя Давид чудну и тучну прорече: Единородный бо от Отца 
Сын в Тя благоволи Чистая, вселитися воплощаемь. Тем Ти: радуйся, 
духом зовем. 

И ныне: Вся благая и теплая заступница сущи грешником и 
смиренным, Богородительнице Пречистая Владычице, от бед, и скорбей, 
и грехов спасай рабы Твоя. 


Песнь 5 


Ирмос: Яко виде Исаия образно на престоле превознесена Бога, от ангел 
славы дориносима, о окаянный, вопияше, аз: провидех бо воплощаема Бога, 
Света невечерня, и миром владычествующа. 


Израсти жезл Иессеев цвет неувядаемый, Дева Мария Бога 
безначальнаго, без семене, от Духа Божественнаго и Отча, царства 
державная языческая обладавшаго, на Негоже языцы уповаша. 

Князь мирный прииде на престол Давидов, царствуя из Тебе, 
Богородице, Бог воплощаемь. О чудо! И, брань разрешь, потче! князи 
моавитския, и Тебе, рождшую, Царицу показа. 

Слава: Непорочную Твою доброту, от неяже Христос в плоть облечеся 
без семене, Дево, Исаиа являя, зовет вопия: Господь славы грядет на 
облаце легце и, прелести тьму отгоняя, просветит нас. 

И ныне: От Духа Свята заченши Слово Единосущное Отцу, Дево, Сие 
родила еси во дву естеству суща, Бога совершенна и совершенна 
Человека: Егоже верою почитаем плотское явление. 


Песнь 6 


Ирмос: Бездна последняя грехов обыде мя, и исчезает дух мой: но прострый, 
Владыко, высокую Твою мышцу, яко Петра мя, Управителю, спаси. 


1 Пронзил, остановил. 


Одр Тя песньми премудрый' преднаписует, Всепетая, на немже почи 
Бог воплощаемь во ипостаси из Тебе, и прослави Тя, несмесно раждаемь. 

Бысть Слову яко избранная, Дево Всепетая, избранная одежда: яко 
порфиру Божественную, из Тебе плоть прием, воцарися, Боголепно 
одеявся. 

Слава: Бысть соединения Божественнаго вместилище, Богоневесто, 
злата светлейши: Тобою бо бысть Бог яко Человек, и беседова человеком 
Бог, яко Человек. 

И ныне: Умертви нечествующих в Тя, Дево Всепетая, злобы ересь: яко 
завистию тают, преславное Твоего образа видяще подобие. 


Таже: Господи помилуй, трижды. Слава, и ныне 


Седален, глас 3: 


От теплоты веры вопию Ти, Богородице, недостойными усты и 
скверным сердцем: спаси мя, погруженнаго грехами, ущедри 
умерщвленнаго отчаянием, да зову Ти, спасаемь: радуйся, Дево, 
христианом помощнице. 


Песнь 7 


Ирмос: Прежде образу златому, персидскому чтилищу, отроцы не 
поклонишася, трие поюще посреде пещи: отцев Боже, благословен еси. 


Купина и пламень сообразне совокупльшеся, и нетленна обоя 
явльшеся, Тя, Дево, ясно проявляют: ибо родила еси Бога, и девствуеши. 

Руно и роса Гедеону во изменении образуема, Рождество Твое 
предпишут: Ты бо Едина Божественное Слово носиши во чреве, яко 
дождь, Дево Мати. 

Слава: Греха моего огнь паче геенскаго пламень мне содевает, сий 
угаси, Чистая, Твоею милостию, покаянием мя ко свету наставляющи. 

И ныне: Твоего зрака явление, Богородице Пречистая, чтуще яко 
первый образ, Тя заступницу присно и покров благопременен к Богу 
имамы вси. 


Песнь 8 


Ирмос: Вавилонская пещь отроки не опали, ниже Божества огнь Деву растли. 
Тем со отроки, вернии, возопиим: благословите, дела Господня, Господа. 


Тя Отец изволи, Невесту неискусобрачную, яко крин пресветлый 
посреде терния обрет, светлостию доброты блистающую Духом 
Божественным, Сыну в жилище. 

Святейшую вышних сил Деву Пренепорочную, без разсуждения 
славлю яве: Творца бо сих во чреве понесе, несмесным соединением 
плоть приемша от Тебе. 

Слава: Девство некрадомо, Дево, сохранши, Мати явилася еси Сына 
Божия воистинну, Отца благоволением Невеста бывши и приятелище 
славы Духа нетленно. 

И ныне: Иже естеством невещественный Бог и невидимый, просто и 
неизреченно паче естества раждается Человек от Святыя Девы, сугуб 
зримь во Единой ипостаси, в нейже видимь есть писаньми. 


1 Соломон. Ср.: Песнь песней 3: 9-10. 


Песнь 9 


Ирмос: Новое чудо и Боголепное: девическую бо дверь затворенную яве 
проходит Господь, наг во входе, и плотоносец явися во исходе Бог, и 
пребывает дверь затворена. Сию неизреченно яко Богоматерь величаем. 


Святаго корене Свят плод: неплодныя бо, освященныя законом 
Божиим отчиим, неувядаемую жизнь совершающую Богородица 
Отроковица процвете: и радуется Анна, приемши отроча в старости, 
Божию Матерь, Юже славим. 

Ново Рождество и Боговидно Святаго Твоего и Богоноснаго чрева, 
Чистая: в нем бо написася образ в Человека Отчиим перстом, Сын 
воплощься Свят Духом Святым. Егоже несмесно яко Бога и Человека 
величаем. 

Слава: Вопиет всяк суд на мя: дела бо греховных деяний вопль 
содевают мне претяще, и душа вся весть, имиже препрена будет, и 
трепещет пламене геенскаго: от негоже прежде конца молитвами 
Твоими избави мя, Владычице. 

И ныне: По Рождестве явися нетленна, Чистая: неизменно бо 
Зиждителя всех плотию, Богородице, родила еси Человека паче 
естества, Отча Существа не отступльша, и абие пребысть Дева Духом 
Божественным. Темже славяще Тя, песнь совершаем. 


В НЕДЕЛЮ 


Канон молебный ко Пресвятей Богородице 


Песнь 1 


Ирмос:: Воды древле, манием Божественным, во едино сонмище совокупивый 
и разделивый море израильтеским людем, Сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Великоименитая Едина, Пресвятая Дево Марие, херувим славнейшая 
Давидова дщи и доброта Иаковля, Мати Бога нашего: возвеличися зело 
слава Твоя, и мы вси Тя верою славим. 

Пропеншаго Словом небо яко кожу, Твоима рукама яко Человека 
носила еси: Сего убо моли неизменно, Чистая, страстей безсловесия 
душу мою избавити, и от всякия скорби. 

Слава: Яже прежде всех век, пронареченная Дево, Царя славы 
порфира Пречистая: в нюже облеклся в последняя времена, покры 
кожныя ризы Адама праотца, и мене ныне покрый. 

И ныне: Тлю творящий древле грех роду человеческому, Дево, Христа 
рождши, нестерпимый огнь изсушил еси: темже страстей потоки души 
моея изсуши Твоими молитвами. 


Песнь З 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


Иже огненным владычеством Владыка и Господь Твой Сын наречеся, 
Чистая: темже избави мя, Владычице, страстных работ Твоими 
молитвами. 

От бури плотских страстей избави мя, раба Твоего, скоро, Пречистая, 

Тишину рождши спасения и Источник безстрастия. 

Слава: Света незаходимаго светильник светозарен бывши, Пречистая, 
мир просветила еси: темже зарями Твоими души моея разори облак. 

И ныне: Мертва мя суща душею, от множества злых страстей, 
оживотвори, Владычице, Яже рождшая живодавца Христа несказанно. 


Песнь 4 


Ирмос: Положил еси к нам твердую лювовь, Господи, Единороднаго бо Твоего 
Сына за ны на смерть дал еси. Темже Ти зовем, благодаряще: слава силе Твоей, 
Господи. 


Прииде на мя плотскаго мудрования брань, и пленяет мою душу: но 
Иже всяк ум преимущий Мир рождшая, Твой мир, Владычице, подаждь 
ми. 

Миро умное из чрева источила еси миру: темже от скверн страстей 
душу мою свободи, и даждь ми, Пречистая, безстрастия миро Твоими 
молитвами. 

Слава: Стамну Тя златую, жизни Манну носившую, Богомужнаго 
Христа, яве ведый молю: накорми душу мою, тающую гладом, и потоком 
напой Духа. 

И ныне: Ева убо прежде неудержанно введе смерть: Ты же девством 
чистым истинную Жизнь ввела еси. Темже смерти мя греховныя избави 
Твоими молитвами. 


Песнь 5 


Ирмос: На земли невидимый явился еси и человеком волею сожил еси, 
Непостижимый, и к Тебе утренююще, воспеваем Тя, Человеколюбче. 


Избавление нам быв Сын Твой, Дево, вся от тли избави: темже избави 
мя плотскаго мудрования и страстей настояния. 

Огнем Твоих молитв, Богородице, страстных помышлений терние все 
попали, Яже клеща угля, человека очистившая. 

Слава: Ты Божия еси Юница!, нас ради пожреннаго человеколюбно, 
Божественнаго Юнца: Егоже Божественною кровию сердце мое очисти. 

И ныне: Красную прежде стяжах добродетелей одежду, еяже 
совлекохся леностию моею: Ты же, Дево, ныне мя облецы в светлейшу, 
Твоими молитвами. 


Песнь 6 


Ирмос: Бездна последняя грехов обыде мя, и исчезает дух мой: но прострый, 
Владыко, высокую Твою мышцу, яко Петра мя, Управителю, спаси. 


Поколебали храм души моея злобы лютая коварства: но яко 
утвердившаго землю на водах Христа рождшая, Твоими молитвами 
утверди. 

Разрешила еси долг земнородных, Бисера многоценнаго рождши. 
Темже разреши, Пречистая, скорее пленицы прегрешений моих, и 
страстей, и скорбей. 

Слава: Даде верным Тя прибежище и Божественный покров, рождейся 
из ложесн Твоих Бог преблагий. Темже, Пречистая, и мене покрый 
Твоима дланьма и соблюди. 


' Юница - телица. Это имя в богослужебных текстах усваивается Богородице, ибо и 
Христос, как Жертва за наши грехи, иногда называется юнцом, т.е. тельцом. 

И ныне: Волнами жития умовредно аз, окаянный, часто погружаемь и 
работами вражиими всегда обуреваемь, ныне зову Ти: Богородице, 
помози ми. 


Таже: Господи помилуй, трижды. Слава, и ныне 


Седален, глас 3. 


Подобен: Божественныя: 

Божественная была еси сень Слова, Едина Пречистая Дево Мати, 
чистотою ангелы превозшедшая: паче всех бывша мя осквернена 
плотскими прегрешении, очисти молитв Твоих Божественными водами, 
подающи, Чистая, велию милость. 


Песнь 7 


Ирмос: Якоже древле благочестивыя три отроки оросил еси в пламени 
халдейстем, светлым Божества огнем и нас озари, благословен еси, 
взывающий, Боже отец наших. 


Собори лукавых бесов обыдоша мя и плотстии сонми страстей: но яко 
крепкаго во бранех Христа рождшая, избави мя частых печалей и лютых 
нападаний. 

Единый херувимским существом неприступный и страшный 
ангельским чином, вселися в Тя, Чистая, и нас обнови: Имже покажи мя, 
Владычице, страшна невидимым врагом. 

Слава: Рай словесен, Дево, Ты была еси, прозябший Древо жизни: 
Егоже причащся, Адам смертнаго плода избавися. Темже и мене ныне 
услади и страстей избави вкушения. 

И ныне: Кала мя страстей телеснаго избави и искушений бесовских, 
Яже Избавителя рождшая человеком, вышняго Селение и Храм освящен, 
Бога отец наших. 


Песнь 8 


Ирмос: Нестерпимому огню соединившеся, Богочестия предстояще юноши, 
пламенем же невреждени, Божественную песнь пояху: благословите, вся дела 
Господня, Господа и превозносите во вся веки. 


Облаче света, светила сотворшаго в мире велия, дневное же и 
нощное, всяко помрачение разори, Твоими зарями, всех страстей и 
прегрешений моих: и покажи мя Сына света, Богородительнице. 

С Небесе сошедшим Дождем во чрево Твое, Богородице, душу мою и 
сердце мое просвети и ороси: и пламень угаси страстей и скорбей, да Тя 
славлю тепле во вся веки. 

Слава: Неизглаголанно, Чистая, Премудрость Божию, вся от не сущих 
Небесное и земное естество совокупльшую, Ты родила еси, Еяже Словом 
даждь ми мудрость и разум, яко да воспою яве Божественное Твое 
Рождество. 

И ныне: Ороситися, Владычице миру, Твоими молитвами души моей и 
телу, вопию и молюся: и болезней греховных и страстей злобы 
избавитися вскоре: Ты бо еси всех человеков исцеление. 


Песнь 9 


Ирмос: На Синайстей горе видя Тя в купине Моисей, неопально Огнь 

Божества заченшую во чреве: Даниил же Тя виде гору несекомую: жезл 
прозябший, Исаиа взываше, от корене Давидова. 


Постав Христу боготкан явилася еси, от негоже одежду плоть 
Богоначальнейшу Духа проуготова: облецы убо мене во одежду 
целомудрия, Чистая, Твоими молитвами. 

Мысленный винограде, израстивший нам Грозд Божественный, от 
Негоже напаяемся водою нетления, источи моея души умиление и вино 
очищения, Твоими мольбами. 

Слава: Чистый и святый чертоже, имже естеством Бог человеком 
уневести естество, молю Тя: совокупи мя Твоему Сыну и присвой 
Божественною жизнию, Твоими мольбами. 

И ныне: Пажить тления человеческаго существа, нетления Источника 
Христа рождши Дево, претворила еси: умертви ми убо опаляющее и 
бурное стремление страстей, Твоими мольбами. 


В ПОНЕДЕЛЬНИК 
Канон Пресвятей Богородице 


Песнь 1 


Ирмос: Воды древле, манием Божественным, во едино сонмище совокупивый 
и разделивый море израильтеским людем, сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


В лености житие скончав, приближихся к концу жития моего: но Сама, 
Пречистая, поне в последнее время, даждь ми умиление, молюся, яко да 
плачуся горько о безмерных моих прегрешениих. 

Осквернив безумно, юже по образу, красоту страстьми плоти моея, 
Дево, Божияго устрашихся негодования и ужаснаго огненнаго 
прещения: но Сама помилуй мя, прибегающаго к Тебе 

Слава: Колена преклонив, окаянный, Твою прошу помощь, Пресвятая 
Дево: но Ты услыши болящую душу и належащий облак печали моея 
разори зарею Твоих молитв. 

И ныне: Напоитися богатно слезами даждь браздам страстныя моея 
души и плод принести ми сторичный, Владычице, сподоби, и сердце мое 
всякаго веселия исполни, да славлю Тя. 


Песнь З 


Ирмос: Иже от не сущих вся приведши, Словом созидаемая, совершаемая 
Духом, Вседержителю вышний, в любви Твоей утверди мене. 


Слез тучу подаждь ми, Благая Богородице, и сими угаси страстей моих 
пещь, и всякия омый душевныя моя скверны. 

В беззакониих оскверних благородие души, Пречистая, и трепещу 
истязания, егда истяжет мя образа достояния Слово. 

Слава: Буря прегрешений объемши мя ныне, во глубину отчаяния 
сведе: но даждь ми руку, Чистая, и на покаяние мя настави. 

И ныне: Избави геенны и всякаго инаго прещения в час суда раба 
Твоего, Пренепорочная, и причастника сотвори Сына и Бога Твоего 
Царствию. 


Песнь 4 


Ирмос: Положил еси к нам твердую любовь Господи, Единороднаго бо 
Твоего Сына за ны на смерть дал еси. Темже Ти зовем, благодаряще: слава 
силе Твоей, Господи. 


Приидоша, Чистая, безместных дел воды до окаянныя моея души. 
Темже, помыслы брения одержимь, вопию с болезнию: не презри мене, 
Владычице, раба Твоего. 

Зверие мысленни ныне немилостивно обыдоша мя, тщащеся 
восхитити нещадно смиренную мою душу, Всенепорочная: но сим, 
Пречистая, сокруши душетленныя челюсти. 

Слава: Милостива буди Твоему рабу, Владычице, молюся, и чаемаго 
прещения люди Твоя исхити, Всечистая, да зовем Ти, благодаряще: 
слава Тебе, всех Царице. 

И ныне: Егда в нощи Жених приидет судити земли, тогда во сретение 
Его со светлою свещею благоволи, Пречистая, изыти ми и поклонитися 
Того пришествию. 


Песнь 5 


Ирмос: На земли невидимый явился еси, и человеком волею сожил еси, 
Непостижимый, и к Тебе утренююще, воспеваем Тя, Человеколюбче. 


Пси мнози одержаша мя воистину, сонм лукавых духов обыде мя: но 
сих Пречистая, советы ныне разори. 

Ров мне ныне лукавый изрыв, воврещи мя в онь покушается: но Твоею 
десницею, Владычице, да впадет в яму, юже сотвори. 

Слава: Да не яростию Сына Твоего обличен буду во время пришествия 
Его, ни гневом Его накажуся, Всепетая: но спаси мя мольбами Твоими. 

И ныне: Виждь, Чистая, немощь, виждь смирение окаянныя моея 

души, и безплотных враг востание: и сих вреда избави мя. 


Песнь 6 


Ирмос: Бездна последняя грехов обыде мя, и исчезает дух мой: но прострый 
Владыко высокую Твою мышцу, яко Петра мя, Управителю, спаси. 


Манием всех Зиждителя, егда хощет душа моя разлучитися от плоти, 
Всенепорочная, свободи мя руки ненавидящих мя, Богородице Всепетая. 

Изсуши мутныя реки, Богородительнице, лукавых моих деяний 
струями умиления, и направи к воде ослабы в день суда. 

Слава: Веси мою немощь душевную и ума моего некрепость, 
Пречистая, и плоти неможение. Темже спаси раба Твоего: Тя бо стяжах 
заступницу непобедимую. 

И ныне: Струи мне слез духовных подаждь, Отроковице, имиже измыю 
тину прегрешений моих и страстей молву, Пренепорочная, и скверны 
телесныя. 


Таже: Господи помилуй, трижды, слава, и ныне 


Седален, глас 3. 


Подобен: Красоте девства: 
Милостиваго во чреве носившая, прибегающаго под кров Твой и 
просяща от души Божественную Твою помощь, Владычице, ущедри и 
милости сподоби, егда предстанем Владыце твари, избави, Чистая, огня 

вечнаго и всякаго осуждения. 


Песнь 7 


Ирмос: Прежде образу златому, персидскому чтилищу, отроцы не 
поклонишася, трие поюще посреде пещи: отцев Боже, благословен еси. 


Излияшася на мя, Чистая, прегрешений воды до души моея, бездна же 
обыде мя последняя: но сего изми треволнения. 

Окропи мя, Чистая, кровию из ребр Рождества Твоего, множеством 
милости Твоея: омый же мя слезными струями и очисти мя от всякия 
скверны. 

Слава : Сокрушение моей души, смирение же сердцу даждь, 
Всечистая, яко да всякаго избавлюся коварства, присно мя нещадно 
ловящих. 

И ныне: Яко милостива, Мати Божия, рабы Твоя, Владычице, милости 
сподоби, иже верою Сыну Твоему вопиющия: отцев Боже, благословен 
еси. 


Песнь 8 


Ирмос: Нестерпимому огню соединившеся, Богочестия предстояще юноши, 
пламенем же невреждени, Божественную песнь пояху: благословите, вся дела 
Господня, Господа и превозносите во вся веки. 


Стрелы стрельца сокруши, Чистая, державою Сына Твоего, и сего 
неправда ныне да снидет на верх его, да воспою: вся дела Господня 
Господа пойте и превозносите Его во веки. 

Светом Твоим озари Отроковице, омраченное мое сердце, и оружием 
света свету двери отверзи ми зовущу: благословите вся дела Господня, 
Господа, пойте и превозносите Его во веки. 

Слава: Уснув в смерти, лежу во гробе отчаяния, но Сама мя возстави, 
Дево, и бодренно пети сподоби: благословите, вся дела Господня, 
Господа, пойте и превозносите Его во веки. 

И ныне: Не престай, Чистая, молящи о чтущих Тя во умилении, 
избавитися сетей диавольских, Сыну Твоему вопиющих: благословите, 
вся дела Господня, Господа, пойте и превозносите Его во веки. 


Песнь 9 


Ирмос: В законе сени и писаний образ видим, вернии: всяк мужеский пол, 
ложесна разверзая, свят Богу: тем перворожденное Слово, Отца Безначальна, 
Сына первородящася Материю неискусомужно, величаем. 


Обуревает страстей волнение и смущение скверных помышлений 
душу мою, и лукавых человек буря присно мя смущает: но яко 
человеколюбива, Дево, одержимыя нужды вскоре мя избави. 

Душе смиренная, отступи лукавых твоих деяний и престани от злобы и 
еже прогневати Бога, восприими же усердно заповеди Его: Богородицу 
бо имаши, пути твоя направляющую. 

Слава: Яко рождшая всех Господа, страстей мя свободи и лютых 
грехов, и всего мя делы благими за многое милосердие Твое обогати: да 
радуяся любовию величаю Тя, Всенепорочная. 

И ныне: Приближается душе конец, при дверех судище, отступи дел 
студных и приимися за благое житие: имаши бо поборницу Богородицу, 
избавляющую тя от всякаго озлобления. 


ВО ВТОРНИК 
Канон Пресвятей Богородице 


Песнь 1 


Ирмос: Воды древле, манием Божественным, во едино сонмище совокупивый 
и разделивый море израильтеским людем, сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Яко источник милосердия и милости ведый Тя, Божию Матерь, 
приступль молюся Твоей благости, дати ми умиление, яко да сетую и 
плачуся прегрешений моих, Всечистая Владычице. 

Душевных ми слез даждь каплю, омывающу скверну всю моих деяний 
и лукавая помышления, и очищающую души моея нечистоту, и церковь 
творящую мя Божия Духа. 

Слава: Обуреваемь волною и треволнением моих прегрешений, и люте 
всегда борца работами потопляемь, и во глубину погибели ныне: 
отпущен, вопию Ти, Пренепорочная: спаси мя. 

И ныне: Милосердия ради милости, Владычице всех, помилуй 
окаянную мою душу и огня избави мя вечнующаго, и бесовскаго 
нападания, под кров Твой, Богородице ныне прибегающего. 


Песнь 3 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


Светом Божественным озари, Всепетая, омраченный ум мой злыми 
помыслы: Ты бо Свет родила еси, возсиявший от Отца присносущный. 

Запен души моей стопы, иже праведных враг, к земли прирази: но 
Твоею десницею, Владычице Чистая, возстави мя. 

Слава: Мытаревыми гласы, окаянный аз зову Ти: очисти мя, 
Владычице, и прегрешений оставление, Твоею молитвою, подаждь рабу 
Твоему. 

И ныне: Исцели язвы душевныя, и многомутное помышлений 
волнение, Владычице, утиши: и мирное ми устроение даждь. 


Песнь 4 


Ирмос: Положил еси к нам твердую любовь Господи, Единороднаго бо Твоего 
Сына за ны на смерть дал еси. Темже Ти зовем, благодаряще: слава силе Твоей, 
Господи. 


Плоть сластьми и сладострастием оскверних, и души моея чистоту 
скверными мысльми окалях, и ум помрачих, не презри убо, Владычице, 
раба Твоего. 

Избавление ми буди, и прибежище и держава, рог же спасения, 
Чистая, и заступница, всякия мя скорби избавляющи всегда, и враги моя 
вся посрамляющи. 

Слава: Многими напастьми ныне одержимь есмь окаянный, и 
бесовскими коварствы присно погружаемь, прибегаю Ти ныне: теплою 
Твоею молитвою спаси мя, раба Твоего. 

И ныне: Нощь мя несветла страстей одержит окаяннаго: но светом 
Твоим, Благая, души моея облаки разжени, и к свету настави повелений 

Божиих, Всенепорочная. 


Песнь 5 


Ирмос: Яко виде Исаиа образно на престоле превознесена Бога, от ангел 
славы дориносима, о окаянный, вопияше, аз: провидех бо воплощаема Бога, 
Света невечерня, и миром владычествующа. 


Время живота моего яко дым исчезе, и к смертным дверем 
приближихся, и ужасаюся бесовскаго нападания: дела бо тех деях 
всегда: Всенепорочная, ущедри и спаси мя. 

Изсушающи, Дево, зол моих бездну, подаждь ми реки слез, и угаси 
весь страстей моих пламень, Отроковице, и сподоби избавитися огня и 
прочих мучений в день судный. 

Слава: Болевшую душу мою грехи, Пречистая, исцели Твоим 
милованием, и сподоби мя творити во смирении Сына Твоего повеления 
присно, яко да восприиму Сего благость. 

И ныне: Овдовевшая, Сыне Мой, невестныя одежды, Божественная 
Церковь Твоя, от ребр Святыя крове одеяся. Аз же болезную, вся болезни 
Твоя зрящи на Кресте, яже Слова Мати рыдающи глаголаше. 


Песнь 6 


Ирмос: Бездна последняя грехов обыде мя, и исчезает дух мой: но прострый, 
Владыко, высокую Твою мышцу, яко Петра мя, Управителю, спаси. 


Великое Тя Божий Сын грешником прибежище показа, воплощся, 
Богоневесто, от чистых кровей Твоих: темже милостива Твоим рабом 
буди. 

Просвети зарею Твоею, Благая, омраченныя сердца моего очи 
помыслы неподобными: и свету сына сотвори, и в место светло мя всели. 

Слава: Волны страстных помышлений всегда мя смущают, Пречистая, 
лукавых же духов буря погружает: но утверди мя на камени 
безстрастия. 

И ныне: Уснух к смерти душевней, и во гробе лежу отчаяния: но даждь 
ми руку и воздвигни, молюся, к покаянию жизни наставляющи мя. 


Таже: Господи помилуй, трижды. Слава, и ныне 


Седален, глас 3: 


Жезл силы стяжавшии, Крест Сына Твоего, Богородице, тем низлагаем 
врагов шатания, любовию Тя непрестанно величающе. 


Песнь 7 


Ирмос: Прежде образу златому, персидскому чтилищу, отроцы не 
поклонишася, трие поюще посреде пещи: отцев Боже, благословен еси. 


Крепостию препояши, Чистая, душу мою, изнемогшую грехи, и 
вопиюща Сыну Твоему спаси мя: отец наших Боже, благословен еси. 

Смертнаго часа убоявся, безсмертнаго ради и вечнаго мучения, Тебе 
припадаю: спаси мя, Отроковице, от сети ловящих, Богородительнице. 

Слава: Яже невместимаго Бога во чрево вместившая, многими 
прегрешении утесняемый ум мой, Богородице, свободи сих осуждения. 

И ныне: Род человеческий Тя молит, Богородице: Владычице, помилуй 

рабы Твоя, верою Сыну Твоему вопиющия: отец наших Боже, 
благословен еси. 


Песнь 8 


Ирмос: Нестерпимому огню соединившеся, Богочестия предстояще юноши, 
пламенем же невреждени, Божественную песнь пояху: благословите, вся дела 
Господня, Господа и превозносите во вся веки. 


Позавидев блудному воистину, и житие мое все скончав во гресех, 
ныне зову: согреших Ти, сотвори мя, Отроковице, яко единаго от 
наемник Сына и Зиждителя Твоего, да Тя славлю во вся веки. 

Наполнися зол душа моя, и привменен бых со всеми, в ров 
низходящими: но Ты мя, Богородице Дево, изведи из ямы страстныя, и от 
брения тименна зол моих. 

Слава: Молися Христу, рождшая Сего от святых Твоих чресл, 
Богородице, многих ми прегрешений дати прощение, да пою: вся дела 
Господня, Господа пойте, и превозносите Его во веки. 

И ныне: Егда Божиим повелением хощет душа моя от жития сего 
отыти, от сети ловящих исхити, Пречистая, Тебе вопиющих: вся дела 
Господня, Господа пойте и превозносите Его во веки. 


Песнь 9 


Ирмос: В законе сени и писаний образ видим, вернии: всяк мужеский пол, 
ложесна разверзая, свят Богу: тем перворожденное Слово, Отца Безначальна, 
Сына первородящася Материю неискусомужно, величаем. 


Род человеческий Всенепорочная, Твоею непобедимою молитвою 
ныне обогащься, вопиет день и нощь: не престай всегда молящися 
Творцу и Сыну Твоему, ущедрити поющия ТЯ. 

Стрелы страстей безместных душу мою уязвиша бесовскими прилоги, 
сопротивными стрелами помышлений всегда ум мой смущают: темже 
исцели, Отроковице, неисцельныя моя язвы. 

Слава: Отыми, Чистая Богоневесто, от мене борющих враг раны 
вскоре, востания бо тех и многаго лукавства, и наглости ктому не 
терплю, окаянный: но потщися избавити мя. 

И ныне: Ты неможение веси смиреннаго моего телесе, язвы души 
моея, сердца моего стенание и ума моего заблуждение и прелести: 
темже Твоим милосердием обоюду даждь исцеление. 


В СРЕДУ 


Канон молебный к Пресвятей Богородице 


Песнь 1 


Ирмос: Воды древле, манием Божественным, во едино сонмище совокупивши 
и разделивый море израильтеским людем, Сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Стенание ми убо подаждь, Богородице, сокрушенное, и слезу 
душевную, яко да моих многих прегрешений плачуся и совести 
неисправления, Отроковице, и умолю милосердие Твое. 

Помыслы поползаяся, и впадая в бездну погибели, Твое, Дево, ныне 

молю заступление: утверди непоколебимо неможение ума моего на 
камени твердем Божиих заповедей. 

Слава: Смоковницу ношу безплодия и боюся посечения и при, да не во 
огнь послет мя Зиждитель мой Бог. Владычице, предваривши, покаяния 
мя делы плодоносна сотвори, да славлю Тя. 

И ныне: Яко непорочен Храм Царев, страстьми безместными 
оскверншееся сердце мое, молюся, очисти, Пречистая, целомудрием же 
и чистым житием, и делы обогати, Богоблагодатная. 


Песнь З 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


Борющии и оскорбляющии мя мнози суть, и несть ослабы обрести 
избавления от обышедших мя: но не презри, Чистая, моления моего. 

Отягчен множеством злых и многими прегрешении моими, к высоте 
небесней воззрети не могу, но Ты оставление ми подаждь, Пречистая. 

Слава: Расторгнути смиренную мою душу змий лукавый по вся дни 
покушается: но сему сокруши, Богородице, душетленныя зубы. 

И ныне: Избави мя, Богородице, всякия одержащия беды и греховныя 
бури, раба Твоего: и к спасительному мя пристанищу направи Твоими 
молитвами. 


Песнь 4 


Ирмос: Положил еси к нам твердую любовь, Господи, Единороднаго бо 
Твоего Сына за ны на смерть дал еси. Темже Ти зовем, благодаряще: слава 
силе Твоей, Господи. 


Трепещу, помышляя грехов моих пучину и сопротивных помышлений 
лютое и великое волнение: но Ты окорми и к тишине направи мя, 
Пречистая. 

Недоведение тяжкое душу мою ныне постиже, неразумие и забвение 
злых, яже в житии содеях: но Ты убо, Пречистая, на покаяние содеянных 
мною наведи мя. 

Слава: Огнь страстей слезными струями угаси, и удавляющее мой ум 
житейское треволнение, и терние попали огнем Духа, 
Богородительнице: Ты бо покров ми еси и похвала. 

И ныне: Молвою напастей и треволнений весь потопляемь есмь 
лукавыми помыслы, и во глубину отчаяния присно низвлекомь, вопию Ти: 
Владычице, спаси мя, раба Твоего. 


Песнь 5 


Ирмос: Яко виде Исаиа образно на престоле превознесена Бога, от ангел 
славы дориносима, о окаянный, вопияше, аз: провидех бо воплощаема Бога, 
Света невечерня, и миром владычествующа. 


Души моея болезни и плоти неможение веси, Владычице, и ума моего 
гнилость и непостоятельное. Темже сподоби мя милости и благодати 
Твоея, да Тя славлю, спасаемь кровом Твоим. 

Не затвори ми милосердия щедрот Твоих, Владычице Всенепорочная: 
но во умилении приходящему к Тебе подаждь Твоя милости, и лютых 
пременение и прощение, яко да благодарно пою величия Твоя. 

Слава: Умножишася, Дево, ненавидящии мя всуе и оскорбляющии 

ныне, паче влас главы моея, Чистая, ищуще расторгнути, и снедь 
сотворити себе: сих убо, студа исполнши, возврати. 

И ныне: Яже мирови мир и спасение всем подавшая, яко 
Божественный Мир порождши, Дево, брань страстей души моея и тела, 
Чистая, умири страхом и любовию Спаса Христа. 


Песнь 6 


Ирмос: Бездна последняя грехов обыде мя, и исчезает дух мой: но прострый 
Владыко высокую Твою мышцу, яко Петра мя, Управителю, спаси. 


В деле и слове, и деянии несть зле поживша на земли, якоже аз: 
темже Твоего прошу, Владычице, человеколюбия улучити милости. 

Деяния злых прегрешений печали раждают всем, темже горькими 
напастьми одержими есмы ныне: помози нам, Яже Едина христианом 
спасение. 

Слава: И раждаеши, и чиста по Рождестве явилася еси, Богородице 
Дево. Темже моли Твое Рождество присно, да избавимся от всякаго 
вреда вражия Твои раби. 

И ныне: Молитвами пречистыя Матере Твоея, и всех пророк и мученик, 
и священных ученик, Слове Божий, подаждь нам мир и очищение 
прегрешений. 


Таже: Господи помилуй, трижды. Слава, и ныне 


Седален, глас 3: 


Все житие мое в лености мнозе преидох, Пречистая, и ныне 
приближихся ко исходу моего времене, и устрашихся от врагов моих, да 
не расторгнут душу мою, Всенепорочная, и в погибели мя глубину 
отпустят: но ущедри раба Твоего, Дево, и избави мя сих озлобления. 


Песнь 7 


Ирмос: Якоже древле благочестивыя три отроки оросил еси в пламени 
халдейстем, светлым Божества огнем и нас озари, благословен еси, 
взывающия, Боже отец наших. 


Тебе, Матерь Божию Чистую и Непорочную, оскверненный телом и 
душею и окалянный деяньми нечистыми, молю, Владычице, надеяся на 
милость Твою: ущедри мя, Пречистая. 

Прегрешений моих множество и злых испытание, недоумением мя 
препирает зело, и во отчаяния влечет мя глубину: но Ты, Пречистая 
Владычице, спаси мя погибающаго и люте потопляема. 

Слава: Множеством щедрот Твоея благости, грехов наших множество 
презри, Блаже, и благопременен буди немолчно зовущим: благословен 
еси, Господи Боже отец наших. 

И ныне: От брения страстей и глубины скорбей, и напастей житейских 
привлецы нас к безстрастию, Чистая, и радостному веселию, 
Благословенная, зовущих: Ты еси Едина Богоблагодатная. 


Песнь 8 


Ирмос: Вещественнаго огня пламень невещественным увядиша Богозримии 
отроцы и пояху: благословите, вся дела Господня, Господа. 

Сластей горесть чувства вся телесная прошедши, душу мою безместно 
окаляет и в смерть влечет: Владычице мира, буди ми спасение. 

На Тя душу и сердце, и тело возложих: не имам бо иныя надежды, 
разве Тебе, Владычице, еюже получу милости. Темже ми подаждь 
богатую Твою милость и благодать. 

Слава: Змий мя ядом приползнув, плотскою сластию окаянную душу 
мою люте умори: но оживи сию сопротивными лечбами, Чистая, Твоими 
молитвами. 

И ныне: Яже Бога и Спаса рождшая, Мироначальника, Того моли мир 
мирови послати вскоре, яко да в мире Того славословим. 


Песнь 9 


Ирмос: Тебе Неопалимую Купину, и Святую Деву, Матерь Света, и 
Богородицу, надежду всех нас величаем. 


Скверну страстных помышлений моего ума очисти, Чистая, в 
безстрастия ризу светлую одевающи мя. 

Отверзи ми, Дево, Божественныя входы покаяния, входы страстей и 
сластей моих заграждающи и возбраняющи силою Твоею. 

Слава: Услыши глас стенания моего и глас плача моего, и подаждь 
очищение и спасение окаянней моей души, Дево Всенепорочная. 

И ныне: Виде Даниил пророк Твое Рождество, Дево, виде реснотивно* 
воистинну, иже на престоле виде Егоже деньми Ветхаго возгласи. 


В ЧЕТВЕРТОК 
Канон Пресвятей Богородице 


Песнь 1 


Ирмос: Воды древле, манием Божественным, во едино сонмище совокупивый 
и разделивый море израильтеским людем, Сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Присенную Тя гору, юже провиде Духом Аввакум пророк, молю, 
Пречистая, осенити мя, страстьми озноеннаго, и от сени смертныя 
лютых бед избавитися. 

Окроплением Божественныя крове, излиянныя от Божественных ребр, 
Чистая, Сына Твоего, моего сердца омый раны, яко да величаю Тя и по 
долгу славлю, Присноблаженную и Пренепорочную. 

Слава: Равнодетельное Отцу родила еси Слово, обожившее человеков 
существо: Того моли недоуменнаго мя и изнемогшаго вражиими 
коварствы Божественныя утехи сподобити, Чистая. 

И ныне: Очищение ми подаждь прегрешений Божественными Твоими 
молитвами, Дево, сильную бо имаши молитву, Владычице: и Тебе 
поющия избави от прегрешений и страстей, и скорбей, и обстояния. 


Песнь 3 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


1 Реснотивно - истинно: пророк Даниил, который видел Седящего на престоле, 
поистине видел и истинное Рождество Богородицы. 

В милости Неизреченнаго и в щедротах суща Богатаго, милостива 
сущи, Пречистая, помоли ущедрити ны озлобленныя. 

Храм сущи всяческих Творца, помолися вселитися в мя Утешителю, 
бывша мя вертеп душетленных разбойников, Чистая Дево. 

Слава: Манием вся носящаго Божески, на руку яко носила еси, 
Богородице, призри на мя и избави мя, еже к страстем зрения 
неподобнаго. 

И ныне: Милосердие милости Твоея, молю, отверзи ми, Богородице 
Пречистая, и теплая ми явися в напастех помощница и спасение. 


Песнь 4 


Ирмос: Положил еси к нам твердую любовь, Господи, Единороднаго бо 
Твоего Сына за ны на смерть дал еси. Темже Ти зовем, благодаряще: слава 
силе Твоей, Господи. 


Раны, Христе, и заколение, волею яко Бог претерпевый, ураненную 
мою душу разбойми бесовских озлоблений молитвами Тебе Рождшия 
исцели, Едине многомилостиве. 

Дело Твоею руку, Зиждителю есмь и творение: злоба же змиина 
сластьми жития сокруши мя. Темже, Христе, обнови мя, Тебе Рождшия, 
Слове, мольбами. 

Слава: Слово Отчее паче слова родила еси, решащее всякаго 
безсловесия человеки: Егоже прилежно моли безсловесными мя 
сластьми порабощенна свободити, Едина Приснодево. 

И ныне: Исцеление нам от длани точиши всегда, Всеосвященная сене, 
вся света сущи исполнена, всем источающи миро благовонно, Всечистая 
Богоневесто. 


Песнь 5 


Ирмос: Яко виде Исаия образно на престоле превознесена Бога, от ангел 
славы дориносима, о окаянный, вопияше, аз: провидех бо воплощаема Бога, 
Света невечерня, и миром владычествующа. 


Плоти моея болезни, и душевную ми печаль претвори и уныния облаки 
отжени, Дево, Света облаче, и здравие и болезней пременение даждь ми 
поющему и любовию Тя славящему. 

Тя ходатаицу и молитвенницу ко из Тебе Рождшемуся ныне 
предлагаю, всякаго греха исполнен сый: Дево, буди ми жития 
исправление и наставница к стези Божественнаго Разума. 

Слава: Освяти ум мой, Дево, и душу просвети, и Божественныя славы 
причастника сотвори: се бо зол наполнихся, и всякими поработихся 
сластьми, и осквернену приношу совесть. 

И ныне: Виноград Божественный, Яже красный Грозд возрастившая, 
Иже душам дающий питие независтное: Дево Святая Отроковице, Ты мя 
напой сладости Его и сластей пиянство отыми, и спаси мя. 


Песнь 6 


Ирмос: Иже в концы веков дошедшия, Человеколюбче, и треволненьми 
напастей погибнути бедствующия, вопиющия не презри: спаси, Спасе, якоже 
спасл еси от зверя пророка. 


Фарисея, вознесеннаго умом, превзыдох, возношаемь присно, и 
пропастем соединихся безмерных прегрешений: смирившагося люте, 

Едина Чистая, избави и ущедри мя. 

Иже пречудное Зачатие имевши и Рождество, Твоя милости на мне 
окаяннем ныне удиви: ибо в беззакониих зачахся, и родихся, и сластьми 
поработихся. 

Слава: Рыдаю и плачу, и стеню, егда судище страшное воспомяну, 
лукавая бо дела стяжах: но Ты ми, неискусомужная Дево, Мати Божия, в 
час страшный предстани. 

И ныне: Разумети и глаголати не может всяк ум, Дево Чистая, 
содеянное на Тебе чудо странное и преславное: како родила еси, и 
пребываеши паки чиста? Бог есть Рождейся по Существу. 


Таже: Господи помилуй, трижды. Слава, и ныне 


Седален, глас 3: 


Неискусобрачная Чистая Мати Твоя, Христе, зрящи Тя мертва, 
повешена на Древе, матерски рыдающи, глаголаше: что Ти воздаде 
еврейский беззаконный собор и безблагодатный, иже многих и великих 
Твоих даров насладивыйся, Сыне Мой? Пою Твое Божественное снитие. 


Песнь 7 


Ирмос: Трие отроцы в пещи Троицу прообразивше, прещение огненное 
попраша, и поюще вопияху: благословен еси Боже отец наших. 


От дел спасения несть ми, Владычице, грехи бо прилагаю ко грехом и 
к злобе злобу: молитвою убо Твоею Чистая, предвари и спаси мя. 

Суд при дверех, и судище готово, готовися, смиренная душе, и 
возопий: егда судиши ми, Слове, не осуди мене, молитвами Рождшия ТЯ. 

Слава: Объем греховныя плоды, умертвихся, и приношаю душу 
неплодну, и зову Ти, Пречистая: плодоносна мя покажи, Яже Плодом 
Твоим тлю потребльшая. 

И ныне: О страннаго таинства! О ужаснаго разума! Како Бог на земли 
явися яко человек? Яко весть, яко хощет, яко благоволит, и действует, 
якоже и хощет. 


Песнь 8 


Ирмос: Нестерпимому огню соединившеся, Богочестия предстояще юноши, 
пламенем же невреждени, Божественную песнь пояху: благословите, вся дела 
Господня, Господа и превозносите во вся веки. 


Вся яко добра, яко ближняя всех Царю бывши, Богородице, наполни мя 
благих дел, в злобе пожившаго и в лености все житие скончавшаго, яко 
да Тя славлю во вся веки. 

Китовы утробы, якоже избавил еси древле пророка преславно, Божий 
Слове: тако избави, Спасе, ныне душу мою, поползшуюся во глубину 
погибели, имея молящую Тя неискусобрачно рождшую Тя Деву. 

Слава: Красною одеждею облечена обретше мя злобы делатели, и сея 
совлекоша мя: но Сама мя, Богородительнице Дево, Божественными 
одеждами уясни покаянием, молитвами Твоими, Богородице. 

И ныне: Егоже трепещет всяко создание, Сего, Чистая, на руку имела 
еси, за милосердие нас ради Младенца бывша, Сего моли спасти вся 
верою зовущия: Тя превозносим, Пречистая, во вся веки. 

Песнь 9 


Ирмос: В Законе сени и Писаний образ видим, вернии: всяк мужеский пол, 
ложесна разверзая, свят Богу: тем перворожденное Слово, Отца Безначальна, 
Сына первородящася Материю неискусомужно, величаем. 


Истлевша умом и душею и совесть злобою осквернивша, и нага всех 
благих явльшагося, Дево нетленная, непорочная, не презри мене, но 
делы благочестия украси. 

Наполнихся зол, наполнихся помышлений, отчуждающих мя от Тебе 
Человеколюбца, сего ради стеню и вопию: кающася приими мя и не 
отрини мене Тебе Рождшия мольбами, Благодателю многомилостиве. 

Слава: Да избавлюся Твоими молитвами, Всенепорочная Отроковице, 
от всякаго гнева и страстей смертоносных лютаго геенскаго огня, от 
человек неправедных и от враг злых, прибегий в кров Твой и зовый Тя на 
помощь. 

И ныне: Красну душею, красну помышленьми, красну телом обрет Тя 
Прекрасный, от чресл Твоих девических воплотися, якоже весть, 
безобразие наше украшая, Дево, Егоже моли спастися нам. 


В ПЯТОК 
Канон Пресвятей Богородице 


Песнь 1 


Ирмос: Воды древле, манием Божественным, во едино сонмище совокупивый 
и разделивый море израильтеским людем, Сей Бог наш, препрославлен есть: 
Тому Единому поим, яко прославися. 


Припев: Пресвятая Богородице, спаси нас. 


Спасению Начальника и Жизнодавца рождшая паче смысла всего, соуз 
разрешила еси осуждения Евы праматере. Темже тварь вся блажит Тя, 
Богородительнице Чистая. 

Озлобленнаго лютыми болезньми, душею и телом, Пресвятая Дево, 
исхити от глубины нечаяния, всех нуждных избавляющи мя: Ты бо еси, 
Пречистая, милосердия источник. 

Слава: Совлекохся одежды веселия, в скорбь впад и болезнь, и люте 
уязвихся отвсюду: предвари и избави мя от одержащия прелести: Ты бо 
ми еси, Владычице, прибежище и надежда. 

И ныне: Предстательницу Тя тверду стяжав, Богоневесто, ко Твоему 
покрову притекаю, моляся: не презри мя, Твоего раба, многими 
страстьми и болезньми и скорбьми отягчена, но молитвами Твоими 
исцели, Мати Божия. 


Песнь З 


Ирмос: Иже от не сущих вся приведый, Словом созидаемая, совершаемая 
Духом, Вседержителю вышний, в любви Твоей утверди мене. 


В недоумении и скорби болезненне есмь, окаянный, во след себе 
смерть зря: темже, Пречистая, Твоею молитвою спаси мя. 

Все житие, растленно злыми и блудными деянии, клевещет на мя и 
отчаянием мя погружает: Чистая, спаси мя. 

Слава: Щедрот Твоих бездна, всюду проливаема, Владычице, Единыя 
ради благости, во елеи мастите умащает всех присно Тя поющих. 

И ныне: Яко от начала Тя естества нашего прием, Богоневесто, Сын 
Твой и Господь, совокупляет молитвами Твоими Тебе поющия. 


Песнь 4 


Ирмос: Положил еси к нам твердую любовь, Господи, Единороднаго бо 
Твоего Сына за ны на смерть дал еси. Темже Ти зовем, благодаряще: слава 
силе Твоей, Господи. 


Всю на Тя надежду положих, Владычице, молюся и припадаю от души: 
смертоносныя избави болезни, возводящи мя к жизни спасения, Яже 
Жизнь рождшая. 

Исцели мя, Чистая, молитвами Твоими, отчаяннаго раба Твоего 
подобием лютых и растленных ран: Врача бо родила еси, в милости 
богатаго Бога нашего. 

Слава: В страсти лютыя впадшаго мя избави, и веселия одежду 
посещением Твоим Божественным подаждь ми, яже преимущую всяк ум 
Радость Дево, прорастившая. 

И ныне: Другое Небо, Богородице, явилася еси, Солнце правды 
несказанно на земли, Чистая, возсиявшая: Имже нам возсия Богоразумия 
свет присносущный. 


Песнь 5 


Ирмос: К Тебе утренюю всех Творцу, преимущему всяк ум мирови: зане свет 
повеления Твоя, в нихже настави мя. 


Мертвость творящий и страсти приближихся, от моих безмерных 
грехов: Мати Божия, Тя избавление многих злых моих быти, молю 
прилежно. 

Душевнии мои руце простираю к Тебе, Чистая, плотскими бо 
разслабех окаянный: но Ты от многих ран избави мя, подающи 
исцеление. 

Слава: Совлекохся здравыя одежды, и плачевную ризу в болезнех 
облек: Тебе молюся, Владычице, облецы мя во здравие. 

И ныне: Яко мучеников и апостолов священное сущи благолепие, 
Богородице, и верных заступление, вси достойно Тя славим. 


Песнь 6 


Ирмос: Возведи от тли мя, Господи Боже мой, Иона вопияше. И аз вопию Ти: 
из глубины избави мя, Спасе, многих моих зол, и к свету Твоему, молюся, 
настави. 


Напряже на мя множество болезней от моих безмерных согрешений 
тлетворный, и умерщвлением мя обложиша: но Ты Сама, Богородице, от 
сих мя избави и всякия нужды исхити. 

Ввержен бых во глубину прегрешений и болезней, и скорбей 
безмерных, и в сих ныне отнюд подавляюся: но Ты, Богородительнице, 
простерши руку, ко спасению возведи мя. 

Слава: Тя основание твердое вем, Богородице, и державную помощь 
сущим в скорби: темже к Твоему покрову прибег, молю Тя: от лютых бед 
избави мя и от тяжких болезней. 

И ныне: Бразду, Божественный Клас прорастшую, Имже верных 
сердца питаются верою, и мысленный глад преста, Божий Ковчег 
воспоим, яко Деву Богоматерь. 

Таже: Господи помилуй, трижды. Слава, и ныне 


Седален, глас 3: 


Божественнаго Естества не отлучися, плоть быв во чреве Твоем: но 
Бог вочеловечися и пребысть, Иже по Рождестве Матерь Тя Деву, яко 
прежде Рождества сохранив Всенепорочну Един Господь: Того прилежно 
моли даровати нам велию милость. 


Песнь 7 


Ирмос: Якоже древле благочестивыя три отроки оросил еси в пламени 
халдейстем, светлым Божества огнем и нас озари, благословен еси, 
взывающия, Боже отец наших. 


Умилосердися на мя Дево Богоневесто, во отчаяния глубину 
поползшася: Тебе тишину быти ми, молю, Пречистая, спасений бо еси 
пристанище сущим в нуждах присно. 

Неизглаголанно паче ума Мудрость и Силу Божию родила еси, Христа: 
темже сильна в милости и щедра сущи, даждь ми спасительныя цельбы 
Твоя Богородице, надеждо верных. 

Слава: Обогативши Божественным Рождеством концы, нетления 
сладостию от тлетворныя мя болезни и горьких страстей свободи и 
спасение подаждь, Божия Мати преславная. 

И ныне: Иже дверь Тя тайную Себе предложив, и заступницу дивную 
сущим на земли, Тобою, Чистая, дверь подаде человеком, в вечную 
жизнь всех вводящу, яко щедр и всех Бог. 


Песнь 8 


Ирмос: Вавилонская пещь отроки не опали, ниже Божества огнь Деву растли. 
Тем со отроки, вернии, возопиим: благословите, дела Господня, Господа. 


Прегрешений неизчетную пучину стяжав, ныне соудавляюся, Чистая, в 
болезнех погружаемы. Темже ми руку помощи простерши, из глубины 
болезней возведи, молюся. 

Престол Богу земленый, Дверь же Небесная явилася еси, Приснодево 
Чистая, Богородице Всепетая. Темже ми спасения дверь отверзи, 
Богомати, и тьмы страстей свободи. 

Слава: Яко виноград возрастила еси, Грозд невозделан, Чистая, вино 
источающ душам, веселящее верно поющих Его, Всенепорочная. 

И ныне: Яже по Рождестве нетленна пребывши, Всенепорочная, 
молимся, Чистая, избави от тли рабы Твоя, верно поющия 
единомышлением души: благословите, вся дела, Господа и превозносите 
Его во веки. 


Песнь 9 


Ирмос: На Синайстей горе видя Тя в купине Моисей, неопально Огнь 
Божества заченшую во чреве: Даниил же Тя виде гору несекомую: жезл 
прозябший, Исаиа взываше, от корене Давидова. 


О Дево Благая! О мира радосте и прибежище! О хранилище верных и 
избавление скорбей! Ты предстани ми в час смерти и избави от бесов, 
ищущих растлити мя. 

Яко Зиждителя и Бога заченши во утробе, Дево Мати Чистая, силою 
яже в Тебе низложи бесов шатания, и вознеси рог поющих державу Твою 
Божественную, и верно покланяющихся образу Твоему. 

Слава: Новосоделав наше естество, Иже от Тебе воплощейся, Дево 
Чистая, ново делает и обновляет, Матернею Твоею молитвою, светлую и 
бодрую заступницу и сущую Богородицу в песнех непрестанно Тя 
величающих. 

И ныне: Ты ангелов радость, Ты праведников доброта, Ты верных 
надежда, Ты соблюдение наше: Ты мост, иже к жизни несостареющейся 
преводящий верою и любовию Тя величающия. 

